Neuvoston 16 päivänä marraskuuta 1998 vahvistama yhteinen kanta (EY) N:o 66/98 neuvoston asetuksen (EY) N:o .../98 antamiseksi sellaisten tietyntyyppisten siviilikäytössä olevien, ääntä hitaammin lentävien suihkukoneiden rekisteröinnistä ja käytöstä yhteisössä, joita on muutettu ja jotka on uudelleen hyväksytty kansainvälisen siviili-ilmailun yleissopimuksen (kolmas painos, heinäkuu 1993) liitteessä 16 olevan I niteen II osan 3 luvussa mainitut standardit täyttävinä



Virallinen lehti nro C 404 , 23/12/1998 s. 0001



Neuvoston 16 päivänä marraskuuta 1998 vahvistama yhteinen kanta (EY) N:o 66/98 neuvoston asetuksen (EY) N:o . . ./98 antamiseksi sellaisten tietyntyyppisten siviilikäytössä olevien, ääntä hitaammin lentävien suihkukoneiden rekisteröinnistä ja käytöstä yhteisössä, joita on muutettu ja jotka on uudelleen hyväksytty kansainvälisen siviili-ilmailun yleissopimuksen (kolmas painos, heinäkuu 1993) liitteessä 16 olevan I niteen II osan 3 luvussa mainitut standardit täyttävinä (98/C 404/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 84 artiklan 2 kohdan, ottaa huomioon komission ehdotuksen (1), ottaa huomioon talous- ja sosiaalikomitean lausunnon (2), noudattaa perustamissopimuksen 189 c artiklassa määrättyä menettelyä (3), sekä katsoo, että 1) eräs keskeisistä yhteisen liikennepolitiikan tavoitteista on kestävä liikkuvuus; tämä politiikka voidaan määritellä kokonaisvaltaiseksi lähestymistavaksi, jolla pyritään varmistamaan sekä yhteisön liikennejärjestelmien toimivuus että ympäristönsuojelu; on aiheellista toteuttaa teknisiä toimenpiteitä kestävän liikkuvuuden saavuttamiseksi, 2) komission tiedonannossa yhteisen liikennepolitiikan tulevasta kehityksestä - kokonaispuitteet kestävää liikkuvuutta koskevaksi yhteisön strategiaksi - esitetään nimenomaisesti otettavaksi käyttöön eniten melua aiheuttavien lentokoneiden rekisteröinnin kieltoa koskeva sääntö, 3) vuonna 1992 laaditussa viidennessä ympäristöä koskevassa toimintaohjelmassa, jonka yleislinjat neuvosto ja neuvostossa kokoontuneet jäsenvaltioiden hallitusten edustajat hyväksyivät 1 päivänä helmikuuta 1993 annetussa päätöslauselmassa (4), esitetään lisää lainsäädäntötoimenpiteitä lentokoneista aiheutuvan melun vähentämiseksi; kyseisessä ohjelmassa asetetaan tavoitteeksi, ettei kukaan altistuisi terveyden ja elämänlaadun vaarantavalle melulle, 4) lentoliikenteen kasvua yhteisön lentoasemilla säätelevät yhä lisääntyvässä määrin ympäristöpoliittiset rajoitukset; vähemmän melua aiheuttavien lentokoneiden käyttö voi osaltaan auttaa hyödyntämään paremmin näiden lentoasemien lentoasemakapasiteettia, 5) meluhyväksynnän tason parantamiseksi muutettujen vanhempien lentokonetyyppien tuottama melu on suhteessa niiden lentoonlähtömassaan merkittävästi pahempi kuin uusissa lentokonetyypeissä, jotka on alun perin hyväksytty kansainvälisen siviili-ilmailun yleissopimuksen kolmannen painoksen (heinäkuu 1993) liitteessä 16 olevan I niteen II osan 3 luvun standardien mukaisina; nämä muutostyöt pidentävät sellaisen lentokoneen käyttöikää, joka muutoin olisi jo poistettu toiminnasta; muutostöistä seuraa usein aikaisemmalla tekniikalla rakennettujen lentokoneiden moottorien pakokaasupäästöjen paheneminen ja polttoaineen kulutuksen lisääntyminen; lentokoneiden moottorit voidaan vaihtaa alun perin 3 luvun vaatimusten mukaisina hyväksyttyihin koneisiin verrattavan melutason saavuttamiseksi, 6) kieltoa merkitä tällaisia vanhempia, muutettuja lentokoneita jäsenvaltioiden rekistereihin 1 päivästä huhtikuuta 1999 alkaen voidaan pitää suojatoimenpiteenä, jolla pyritään estämään melutilanteen huononeminen yhteisön lentoasemien läheisyydessä sekä parantamaan tilannetta polttoaineen kulutuksen ja pakokaasupäästöjen osalta, 7) yhteisössä, jolla ei ole sisäisiä rajoja, on tarkoituksenmukaista olla soveltamatta rekisteröimiskieltosääntöä lentokoneisiin, jotka on merkitty jonkin jäsenvaltion rekisteriin ennen 1 päivää huhtikuuta 1999, 8) lentokoneiden melua koskeva yhteisön voimassa oleva lainsäädäntö huomioon ottaen tämä ehdotettu toimenpide on toteutettava yhteisön tasolla sitovin yhteisön säännöksin, 9) rekisteröimiskieltosääntö ja liikennöintikieltosääntö asianmukaisin siirtymäkausin ovat sekä teknisesti toteutettavissa olevia että ympäristölle edullisia aiheuttamatta kuitenkaan kohtuutonta taloudellista rasitusta, 10) on tarpeen minimoida mahdolliset kilpailun vääristymät asettamalla kolmansissa maissa rekisteröidyille lentokoneille vastaavat vaatimukset; kolmansien maiden rekisterit eivät kuulu yhteisön toimivaltaan, joten tähän tavoitteeseen päästään ainoastaan rajoittamalla kolmansissa maissa 1 päivästä huhtikuuta 1999 alkaen rekisteröityjen, standardien vastaisten lentokoneiden käyttöä; tällaisten rajoitusten käyttöönoton ajankohtaa määritettäessä olisi otettava huomioon se aikaraja, joka kansainvälisen siviili-ilmailun yleissopimuksen liitteessä 16 (toinen painos 1998) olevan I niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamisesta 2 päivänä maaliskuuta 1992 annetussa neuvoston direktiivissä 92/14/ETY (5) on asetettu 2 luvun lentokoneille; samoin kuin siviilikäytössä olevien ääntä hitaammin lentävien suihkukoneiden aiheuttaman melun rajoittamisesta 4 päivänä joulukuuta 1989 annetun neuvoston direktiivin 89/629/ETY (6) mukainen 2 luvun suihkukoneiden rekisteröimiskielto, 11) lentokoneiden rekisteröintimaasta riippumattoman tasapuolisen kohtelun varmistamiseksi olisi lopetettava jäsenvaltioiden rekistereihin merkittyjen sellaisten lentokoneiden liikennöinti, jotka eivät ole standardien mukaisia, samoin edellytyksin kuin kolmansien maiden rekistereissä olevien lentokoneiden, jotka eivät ole standardien mukaisia, 12) koska tämän toimenpiteen pääasiallisena tavoitteena on rajoittaa yhteisön lentokenttien melutasoa, lentokoneille voidaan myöntää poikkeuksia rekisteröimiskieltosäännöstä ja liikennöintikieltosäännöstä silloin, kun ne eivät liikennöi yhteisön alueella; jotta ympäristö hyötyisi täysimääräisesti näistä säännöistä, tilapäiset poikkeukset voivat olla mahdollisia ainoastaan luonteeltaan poikkeukselliseen liikennöintiin, 13) tämän asetuksen säännöksiä ei sovelleta perustamissopimuksen 227 artiklan 2 kohdassa tarkoitetuissa merentakaisissa departementeissa niiden maantieteellisen sijainnin vuoksi, 14) on tarpeen kerätä tiedot jäsenvaltioiden myöntämistä poikkeuksista, ja 15) Espanjan kuningaskunta ja Yhdistynyt kuningaskunta ovat sopineet Lontoossa 2 päivänä joulukuuta 1987 ulkoministeriensä yhteisellä julkilausumalla laajennettua yhteistyötä koskevista järjestelyistä Gibraltarin lentoaseman käytössä; näitä järjestelyjä ei ole vielä pantu täytäntöön, ON ANTANUT TÄMÄN ASETUKSEN: 1 artikla Tavoite Tämän asetuksen tavoitteena on antaa säännökset siviili-ilmailukäytössä olevien, ääntä hitaammin lentävien uudelleen hyväksyttyjen suihkukoneiden yhteisön alueella aiheuttaman melun kokonaismäärän sekä muiden ympäristövahinkojen lisääntymisen estämiseksi. 2 artikla Määritelmät Tässä asetuksessa tarkoitetaan: 1. `siviili-ilmailukäytössä olevalla, ääntä hitaammin lentävällä suihkukoneella` siviili-ilmailukäytössä olevaa, ääntä hitaammin lentävää suihkukonetta, jonka suurin hyväksytty lentoonlähtömassa on vähintään 34 000 kg tai jonka suurin hyväksytty matkustajapaikkaluku kyseessä olevaa lentokonetyyppiä varten on yli 19 miehistölle varattujen istuinpaikkojen lisäksi ja jonka moottorien ohivirtaussuhde on alle 3, 2. `uudelleen hyväksytyllä siviili-ilmailukäytössä olevalla, ääntä hitaammin lentävällä suihkukoneella` siviili-ilmailukäytössä olevaa, ääntä hitaammin lentävää suihkukonetta, jolla on alun perin 2 luvun tai vastaavien standardien mukainen melutodistus tai jolla ei alun perin ole melutodistusta mutta joka on muutettu 3 luvun standardit täyttäväksi joko suoraan teknisin muutoksin tai välillisesti käyttörajoituksia soveltamalla; siviili-ilmailukäytössä olevaa ääntä hitaammin lentävää suihkukonetta, joka voidaan alun perin vain kaksoishyväksyä 3 luvun standardien mukaisena soveltamalla painorajoituksia, on pidettävä uudelleen hyväksyttynä lentokoneena; siviili-ilmailukäytössä olevia, ääntä hitaammin lentäviä suihkukoneita, jotka on muutettu 3 luvun standardit täyttäviksi vaihtamalla niiden moottorit kokonaan sellaisiksi moottoreiksi, joiden ohivirtaussuhde on vähintään 3, ei pidetä uudelleen hyväksyttyinä ilma-aluksina, 3. `2 luvulla` ja `3 luvulla` kansainvälisen siviili-ilmailun yleissopimuksen kolmannen painoksen (heinäkuu 1993) liitteessä 16 olevan I niteen II osan 2 ja 3 luvussa määriteltyjä melustandardeja, 4. `käyttörajoituksilla` lentokoneeseen sovellettavia painorajoituksia ja/tai lentäjän tai lentoliikenteen harjoittajan valvonnassa toteutettavia käyttörajoituksia, kuten pienemmät laskusiivekeasetukset, 5. `lentokoneen rekisteröimisellä` virallista toimenpidettä, jossa lentokone merkitään jonkin jäsenvaltion tai kolmannen maan kansalliseen rekisteriin ja jonka mukaan lentokoneen kotimaa määräytyy, 6. `yhteisön alueella` yhteisön aluetta, jota perustamissopimuksen määräykset koskevat. 3 artikla Lentokoneet, jotka eivät vastaa standardeja 1. Uudelleen hyväksyttyjä siviili-ilmailukäytössä olevia, ääntä hitaammin lentäviä suihkukoneita ei 1 päivästä huhtikuuta 1999 alkaen merkitä jäsenvaltioiden kansallisiin rekistereihin. 2. Mitä 1 kohdassa säädetään, ei koske siviili-ilmailukäytössä olevia, ääntä hitaammin lentäviä suihkukoneita, jotka on merkitty jonkin jäsenvaltion rekisteriin 1 päivänä huhtikuuta 1999 ja jotka ovat olleet siitä lähtien rekisteröityinä yhteisössä. 3. Sen estämättä, mitä direktiivissä 92/14/ETY ja erityisesti sen 2 artiklan 2 kohdassa säädetään, 1 päivästä huhtikuuta 2002 alkaen kolmannessa maassa rekisteröityjen uudelleen hyväksyttyjen siviili-ilmailukäytössä olevien, ääntä hitaammin lentävien suihkukoneiden käyttö yhteisön alueella sijaitsevilla lentoasemilla sallitaan ainoastaan, jos koneiden liikenteenharjoittaja voi osoittaa, että ne olivat 1 päivänä huhtikuuta 1999 kyseisen kolmannen maan rekisterissä ja olivat liikennöineet 1 päivän huhtikuuta 1995 ja 1 päivän huhtikuuta 1999 välisenä aikana yhteisön alueella. 4. Jäsenvaltioiden rekisterissä olevia uudelleen hyväksyttyjä, siviili-ilmailukäytössä olevia, ääntä hitaampia suihkukoneita ei saa käyttää yhteisön alueella sijaitsevilla lentoasemilla 1 päivästä huhtikuuta 2002 alkaen, elleivät ne ole liikennöineet kyseisellä alueella ennen 1 päivää huhtikuuta 1999. 4 artikla Poikkeukset 1. Jäsenvaltiot voivat myöntää 3 artiklasta tilapäisiä poikkeuksia sellaisille siviili-ilmailukäytössä oleville, ääntä hitaammin lentäville suihkukoneille, joita käytetään luonteeltaan niin poikkeukselliseen lentotoimintaan, että tilapäisen poikkeusluvan myöntämättä jättäminen olisi kohtuutonta, kuten toiminta hätätilanteessa. Avoimuus- ja syrjimättömyysperiaatetta noudattaen jäsenvaltiot voivat rajoittaa tällaiset poikkeukset koskemaan tiettyjä lentoasemia ja/tai vuorokaudenaikoja. 2. Jäsenvaltiot voivat myöntää 3 artiklasta poikkeuksia siviili-ilmailukäytössä oleville, ääntä hitaammin lentäville suihkukoneille, joita liikennöidään yksinomaan yhteisön alueen ulkopuolella. 3. Jäsenvaltiot voivat myöntää poikkeuksia 3 artiklasta siviilikäytössä oleville, ääntä hitaammin lentäville suihkukoneille, jotka on vuokrattu liikenteenharjoittajalle ja jotka tämän vuoksi on tilapäisesti poistettu sen valtion rekisteristä, jossa ne oli rekisteröity 1 päivää huhtikuuta 1999 edeltävien kuuden kuukauden ajan edellyttäen, että lentokoneen oikeudellinen ja taloudellinen omistus pysyy jäsenvaltiossa. 4. Jäsenvaltioiden on annettava komissiolle kerran vuodessa tieto tämän artiklan nojalla myöntämistään poikkeuksista. 5 artikla Merentakaiset departementit Tätä asetusta ei sovelleta perustamissopimuksen 227 artiklan 2 kohdassa tarkoitettuihin merentakaisiin departementteihin niiden säännösten osalta, jotka koskevat uudelleen hyväksyttyjen siviilikäytössä olevien, ääntä hitaammin lentävien suihkukoneiden rekisteröintiä jäsenvaltioiden kansallisiin rekistereihin eikä kyseisten koneiden käytön osalta mainituissa departementeissa sijaitsevilla lentoasemilla. 6 artikla Gibraltarin lentoasema 1. Tämän asetuksen soveltaminen Gibraltarin lentoasemaan ei rajoita Espanjan kuningaskunnan ja Yhdistyneen kuningaskunnan oikeudellista asemaa näiden maiden kiistassa suvereniteetista siihen alueeseen, jolla lentoasema sijaitsee. 2. Tämän asetuksen säännösten soveltamista Gibraltarin lentoasemaan lykätään siihen asti, kunnes Espanjan kuningaskunnan ja Yhdistyneen kuningaskunnan ulkoministereiden 2 päivänä joulukuuta 1987 antaman yhteisen julkilausuman mukaiset järjestelyt on pantu täytäntöön. Espanjan ja Yhdistyneen kuningaskunnan hallitukset ilmoittavat neuvostolle tästä täytäntöönpanopäivästä. 7 artikla Voimaantulo Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty . . . Neuvoston puolesta Puheenjohtaja (1) EYVL C 118, 17.4.1998, s. 20 ja EYVL C 329, 27.10.1998, s. 10. (2) Annettu 1. heinäkuuta 1998 (EYVL C 284, 14.9.1998, s. 1). (3) Euroopan parlamentin lausunto, annettu 16. syyskuuta 1998 (EYVL C 313, 12.10.1998, s. 94), neuvoston yhteinen kanta, vahvistettu 16 päivänä marraskuuta 1998, ja Euroopan parlamentin päätös, tehty . . . (ei vielä julkaistu virallisessa lehdessä). (4) EYVL C 138, 17.5.1993, s. 1. (5) EYVL L 76, 23.3.1992, s. 21, direktiivi sellaisena kuin se on muutettuna direktiivillä 98/20/EY (EYVL L 107, 7.4.1998, s. 4). (6) EYVL L 363, 13.12.1989, s. 27. NEUVOSTON PERUSTELUT I JOHDANTO Komissio toimitti 10. maaliskuuta 1998 neuvostolle ehdotuksen neuvoston direktiiviksi, joka koskee sellaisten tietyntyyppisten siviilikäytössä olevien, ääntä hitaammin lentävien suihkukoneiden rekisteröintiä ja liikennöintiä yhteisössä, joita on muutettu ja jotka on uudelleensertifioitu osoituksena siitä, että ne täyttävät kansainvälisen siviili-ilmailun yleissopimuksen (kolmas painos, heinäkuu 1993) liitteessä 16 olevan I niteen II osan 3 luvussa mainitut standardit (1). Ehdotus perustuu EY:n perustamissopimuksen 84 artiklan 2 kohtaan. Euroopan parlamentti antoi lausuntonsa 16. syyskuuta 1998 pidetyssä ensimmäisessä käsittelyssä (2). Talous- ja sosiaalikomitea antoi lausuntonsa 1. heinäkuuta 1998 (3). Komissio muutti ehdotustaan Euroopan parlamentin lausunnon perusteella ja toimitti sen neuvostolle 30. syyskuuta 1998 (4). Neuvosto vahvisti 16 päivänä marraskuuta 1998 yhteisen kantansa perustamissopimuksen 189 c artiklan mukaisesti. II EHDOTUKSEN TARKOITUS Ehdotuksen tarkoituksena on estää melun lisääntyminen yhteisön lentokentillä säätämällä akustisesti muutettujen vanhempien koneiden (joita kutsutaan yleisesti "äänivaimennetuiksi lentokoneiksi") liikennöintiä ja rekisteröintiä koskevasta järjestelmästä. III YHTEISEN KANNAN ERITTELY Yhteinen kanta on ehdotuksen mukainen kahden keskeisen tekijän osalta: i) lisäämiskieltoa koskeva sääntö, jonka tarkoituksena on kieltää jäsenvaltioita 1. huhtikuuta 1999 alkaen lisäämästä rekistereihinsä akustisesti muutettuja vanhempia koneita, ja ii) toimintakieltoa koskeva sääntö, jonka tarkoituksena on lopettaa 1. huhtikuuta 2002 alkaen kolmansissa maissa rekisteröityjen, standardien vastaisten lentokoneiden liikennöinti yhteisön alueella. Jotta taataan kaikkien lentokoneiden syrjimätön kohtelu niiden rekisteröintimaasta riippumatta, yhteinen kanta sisältää myös kolmannen, jäsenvaltioissa rekisteröityjä lentokoneita koskevan kohdan, eli iii) toimintakieltoa koskeva sääntö, jolla kielletään 1. huhtikuuta 2002 alkaen jäsenvaltioissa rekisteröityjen, standardien vastaisten koneiden liikennöinti. Jäsenvaltiot voivat sallia, että kyseisistä säännöistä poiketaan poikkeustapauksissa tilapäisesti. Asetus ei koske Ranskan merentakaisia departementteja niiden maantieteellisestä sijainnista johtuen. Asetuksen soveltamista Gibraltarin lentokentän osalta lykätään siihen asti, kunnes jäsenvaltioiden välillä tehdään kahdenvälinen sopimus kyseisen lentokentän käytöstä. IV EUROOPAN PARLAMENTIN TARKISTUKSET 1. Euroopan parlamentin tarkistukset, jotka neuvosto ja komissio ovat hyväksyneet kokonaan tai osittain i) Seuraava tarkistus hyväksyttiin sellaisenaan: - Tarkistus 1, direktiivin muuttaminen asetukseksi ii) Seuraavat muutokset hyväksyttiin sisällön osalta vaikkakin hiukan eri sanamuodossa tai eri tavalla ilmaistuna: - Tarkistukset 2, 3 ja 4, jotka koskevat uusia johdanto-osan kappaleita, joista ilmenee tarve valvoa ilma-alusten melutilanteen kehittymistä ja tarvittaessa ehdottaa uusia toimenpiteitä sekä kieltää poikkeusten väärinkäyttö, otettiin mukaan komission ja neuvoston lausumiin, jotka merkitään sen neuvoston istunnon pöytäkirjaan, jossa asetus annetaan. Lopulliset määräajat komission uusien ehdotusten antamiseksi poistettiin, jotta saataisiin jonkin verran joustoa. 2. Euroopan parlamentin tarkistukset, joita komissio ja neuvosto eivät ole hyväksyneet Tarkistus 5, joka koskee 3 artiklan 1 kohdan sanamuotoa, hylättiin, koska katsottiin, että ehdotus ottaa jo huomioon sen sisällön. Tarkistus 7, joka koskee jäsenvaltioiden mahdollisuutta säännellä tiettyjen 3 luvussa tarkoitettujen lentokoneiden liikennöintiä lentokentillään klo 23:n ja klo 7:n välillä, hylättiin, koska jäsenvaltioilla on jo oikeus määrätä tällaisia liikennöintirajoituksia voimassa olevan asetuksen (ETY) N:o 2408/92 nojalla. V NEUVOSTON TARKISTUKSET, JOITA EUROOPAN PARLAMENTTI EI OLE EHDOTTANUT Edellä kuvattujen tarkistusten ja joidenkin pienempien tekstin muotoon liittyvien muutosten lisäksi, joita tehtiin erityisten direktiiviehdotuksen muuttamista asetusehdotukseksi silmällä pitäen, neuvosto teki komission ehdotukseen seuraavat tarkistukset: Johdanto-osan kappaleiden osalta Neuvosto muotoili johdanto-osan uudelleen komission ehdotukseen tehtyjen muutosten huomioon ottamiseksi. Neuvosto lisäsi johdanto-osaan joitakin kappaleita, jotka liittyvät tekstiin lisättyihin uusiin säännöksiin. Määritelmät (2 artikla) Neuvosto paransi `uudelleen hyväksytyn lentokoneen` määritelmää viittaamalla selvemmin kaksoishyväksyntään ja mainitsemalla tässä yhteydessä lisäksi erityisesti lentokoneet, jotka voitiin alun perin vain kaksoishyväksyä soveltamalla painorajoituksia, koska tämän katsottiin vastaavan asetuksen tarkoitusta estää uudelleenhyväksynnästä johtuva lentokoneiden tehon aleneminen. Lisäksi neuvosto jätti nimenomaisesti asetuksen ulkopuolelle lentokoneet, joiden moottorit on vaihdettu kokonaan, koska kyseisten koneiden melutaso vastaa niiden koneiden melutasoa, jotka on alun perin hyväksytty 3 luvussa mainittujen standardien mukaisina. Liikennöintikieltoa koskeva sääntö kolmansissa maissa rekisteröityjen, standardien vastaisten lentokoneiden osalta (3 artiklan 3 kohta) Yksinkertaistaakseen asetuksen täytäntöönpanoa kolmansissa maissa rekisteröityjen lentokoneiden osalta neuvosto määritti täsmällisemmin ajanjakson, jonka kuluessa uudelleen hyväksyttyjen koneiden on täytynyt harjoittaa liikennöintiä yhteisön alueelle voidakseen jatkaa liikennöintiä toimintakieltoa koskevan säännön tultua voimaan. Kyseisten lentokoneiden liikenteenharjoittajan on osoitettava, että koneilla oli liikennöity 3 artiklan 3 kohdassa olevien sääntöjen mukaisesti. Toimintakieltoa koskeva sääntö jäsenvaltioissa rekisteröityjen koneiden osalta (yhteisen kannan uusi 3 artiklan 4 kohta) Taatakseen lentokoneiden syrjimättömän, niiden rekisteröintimaasta riippumattoman kohtelun neuvosto ulotti kolmansissa maissa rekisteröidyille lentokoneille määrätyn toimintakieltoa koskevan säännön koskemaan myös jäsenvaltioissa rekisteröityjä koneita lisäämällä 3 artiklaan 4 kohdan. Poikkeukset (4 artikla) Neuvosto poisti suoran viittauksen humanitaarista apua kuljettaviin lentoihin, koska se katsoi, että ne on jo otettu riittävästi huomioon ehdotuksen viittauksessa poikkeukselliseen lentotoimintaan. Poikkeukset voidaan rajata koskemaan tiettyjä lentokenttiä ja/tai vuorokauden aikoja, jotta paikalliset olosuhteet voidaan ottaa huomioon. Neuvosto lisäsi uuden 3 kohdan, jossa sallitaan jonkin jäsenvaltion rekisteristä tilapäisesti poistettuja vuokrattuja koneita koskeva poikkeus, koska tämän käytännön ei katsota estävän asetuksen tavoitteen toteutumista. Ranskan merentakaiset departementit (yhteisen kannan uusi 5 artikla) Neuvosto lisäsi uuden artiklan, jolla Ranskan merentakaiset departementit jätetään asetuksen soveltamisalan ulkopuolelle, koska tätä ei pidetty 4 artiklan mukaisena tilapäisenä poikkeuksena, jonka jäsenvaltiot voivat myöntää tapauskohtaisesti. Seuraamukset (ehdotuksen 5 artikla) Neuvosto poisti seuraamuksia koskevan artiklan, koska se piti sitä asiaankuulumattomana asetuksessa, joka koskee ainoastaan jäsenvaltioiden hallintoja. Poikkeusten raportointi (yhteisen kannan uusi 4 artiklan 4 kohta) Neuvosto lisäsi komission pyynnöstä kohdan, jossa jäsenvaltioita velvoitetaan toimittamaan komissiolle myönnettyjä poikkeuksia koskevat tiedot. Gibraltarin lentokenttä (yhteisen kannan uusi 6 artikla) Neuvosto lykkäsi asetuksen soveltamista Gibraltarin lentokentän osalta siihen asti, kunnes jäsenvaltioiden välillä tehdään kyseisen lentokentän käyttöä koskeva sopimus. (1) EYVL C 118, 17.4.1998, s. 20. (2) EYVL C 313, 12.10.1998, s. 94. (3) EYVL C 284, 14.9.1998, s. 1. (4) EYVL C 329, 27.10.1998, s. 10.